Το απίθανο επιχείρημα που χρησιμοποίησε ο υπουργός Εξωτερικών Νίκος Κοτζιάς για να δικαιολογήσει τις… «παραφωνίες» της επίσκεψης Ερντογάν, αποδίδοντας τα όποια προβλήματα στο γεγονός ότι ο τούρκος πρόεδρος «παρασύρθηκε» να επιλέξει τον ΣΚΑΪ για τη συνέντευξή του και όχι το «ελεγχόμενο» (κατ’ ομολογία του) ΑΠΕ, προκάλεσε το αιχμηρό σχόλιο της Σίας Κοσιώνη, παρουσιάστριας του κεντρικού δελτίου ειδήσεων στο κανάλι του Φαλήρου.

«Ποιος ειπε στον κ. Κοτζιά οτι αν τη συνέντευξη Ερντογάν την είχε κάνει δημοσιογράφος του ΑΠΕ δε θα ρωτούσε για το θέμα της Συνθήκης της Λωζάνης που εδω και ένα χρόνο συστηματικά θέτει ο τούρκος πρόεδρος; Παραδέχεται λοιπόν δημοσίως ο έλληνας ΥΠΕΞ ότι η κυβέρνηση θα ‘φρόντιζε’ τι να ρωτήσει και τι όχι ο συνάδελφος;» διερωτάται η κεντρική παρουσιάστρια του ΣΚΑΪ σε ανάρτησή της στο Facebook.

«Θέλω να πιστεύω ότι του ξέφυγε του κυρίου Κοτζιά. Άλλωστε αυτά τα πράγματα συμβαίνουν μόνο στην Τουρκία…», συμπλήρωσε με νόημα, για τον απίθανο ισχυρισμό του επικεφαλής της ελληνικής διπλωματίας κατά την ενημέρωση της αρμόδιας κοινοβουλευτικής επιτροπής την Πέμπτη.